作者：王奕
词牌/韵律：沁园春

paragraphs: 唐李太白，访贺知章，浩歌此楼。
想斗酒百篇，眼花落井，一时豪杰，千古风流。
白骨青山，美人黄土，醉魄吟魂安在否。
江南客，因来游胜践，稽首前修。
悠悠。
往事俱休，更莫遣兴亡狂白头。
也莫论高皇、莫论项羽，谁为黄帝，谁为蚩尤。
拶破愁城，吸乾酒海，袖拂安梁舞暮秋。
题未了，又笑骑白鹤，飞下扬州。